## Pravilnik o načinu vođenja očevidnika o otrovima te načinu dostave podataka iz očevidnika

### NN 78/2002 (1.7.2002.), Pravilnik o načinu vođenja očevidnika o otrovima te načinu dostave podataka iz očevidnika

# ministarstvo zdravstva

1269

Na temelju članka 43. stavka 3. Zakona o otrovima (»Narod­ne novine« br.
27/99 i 55/99) ministar zdravstva donosi

## PRAVILNIK

### O NAČINU VOĐENJA OČEVIDNIKA O OTROVIMA TE O NAČINU DOSTAVE PODATAKA IZ OČEVIDNIKA

I. OPĆE ODREDBE

Članak 1.

Ovim Pravilnikom uređuje se način vođenja očevidnika o otrovima koji se
proizvode, stavljaju u promet, rabe ili zbrinjavaju te o načinu dostave
podataka iz tih očevidnika Hrvatskom zavodu za toksikologiju (u daljnjem tekstu
HZT).

Članak 2.

Sve pravne osobe koje obavljaju djelatnost proizvodnje i prometa otrova,
te pravne osobe koje rabe ili zbrinjavaju otrove te fizičke osobe koje rabe
otrove pri obavljanju djelatnosti ili obav­ljaju promet otrova na malo obvezne
su voditi očevidnike o otrovima.

Članak 3.

Podaci iz očevidnika iz članka 2. ovoga Pravilnika pravne i fizičke
osobe obvezne su dostavljati HZT-u na propisanim obras­cima koji su sastavni
dio ovog Pravilnika i u rokovima određenim ovim Pravilnikom.

Podaci iz stavka 1. ovog članka dostavljaju se na obrascima iz stavka 1.
ovoga članka dostavom, elektronskom poštom ili pohranjeni na odgovarajuću računalnu
disketu.

Članak 4.

Očevidnik o otrovima vodi se u knjizi očevidnika prema trgovačkom nazivu
otrova otisnutom na originalnom pakiranju ili prema nazivu iz prateće
dokumentacije otrova.

Knjiga očevidnika mora biti uvezana i ovjerena žigom i pečatom ureda državne
uprave nadležnog za poslove zdravstva u županiji, odnosno Gradu Zagrebu na čijem
području se obavlja djelatnost proizvodnje, prometa, uporabe ili zbrinjavanja
otrova, a svaka stranica mora biti numerirana.

II. PROIZVODNJA OTROVA

Članak 5.

Očevidnik o sirovinama za
proizvodnju otrova vodi se na obrascu br. 1. koji se nalazi u privitku ovoga
Pravilnika i čini njegov sastavni dio.

Očevidnik o proizvodnji
otrova vodi se na obrascu br. 2., koji se nalazi u privitku ovoga Pravilnika i čini
njegov sastavni dio.

III. PROMET OTROVA

Članak 6.

Očevidnici o prometu otrova
vode se na obrascima br. 3., 4., 5., 6. koji se nalaze u privitku ovog
Pravilnika i čine njegov sastavni dio.

IV. UPORABA OTROVA

Članak 7.

Očevidnik o uporabi otrova
vodi se na obrascu br. 7. koji se nalazi u privitku ovoga Pravilnika i čini
njegov sastavni dio.

V. ZBRINJAVANJE OTROVA

Članak 8.

Očevidnik o zbrinjavanju
otrova vodi se na obrascu br. 8. koji se nalazi u privitku ovoga Pravilnika i čini
njegov sastavni dio.

VI. DOSTAVA PODATAKA

Članak 9.

Podaci iz očevidnika 1. – 8.
dostavljaju se HZT-u kao zbirni podaci na obrascima 9. i 10. koji se nalaze u
privitku ovoga Pravilnika i čine njegov sastavni dio.

Obrasci iz stavka 1. ovoga članka
dostavljaju se HZT-u najkasnije do 10. u mjesecu za prethodno tromjesečje.

Članak 10.

Pošiljatelj otrova u
unutranjem prijevozu obvezan je prije stavljanja u prijevoz opasne tvari u količini
većoj od one utvrđene važećim European Agreement concerning the international
carriage of dangerous goods by road and protocol of signature (ADR-om) ispuniti
obrazac br. 11., koji se nalazi u privitku ovoga Pravilnika i čini njegov
sastavni dio i poslati ga HZT-u telefaksom ili elektronskom poštom.

VII. PRIJELAZNE I ZAVRŠNE ODREDBE

Članak 11.

Pravne i fizičke osobe
obvezne su ustrojiti vođenje očevidnika u skladu s odredbama ovog Pravilnika u
roku od šest mjeseci od dana stupanja na snagu ovog Pravilnika.

Članak 12.

Ovaj Pravilnik stupa na snagu
osmog dana od dana objave u »Narodnim novinama«.

Klasa:
011-01/02-01/0102

Urbroj:
534-04-03-02-0001

Zagreb,
20. lipnja 2002.

Ministar
**mr. sc. Andro Vlahušić, dr. med**., v. r.

![](dodatni/358472.gif)
![](dodatni/358473.gif)
![](dodatni/358474.gif)
![](dodatni/358475.gif)
![](dodatni/358476.gif)
![](dodatni/358477.gif)
![](dodatni/358478.gif)
![](dodatni/358479.gif)
![](dodatni/358480.gif)
![](dodatni/358481.gif)
![](dodatni/358482.gif)

Pravilnik, NN 78/2002-1269
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)